medieval-data/medieval-letters huggingface dataset:
EPISTOLA XV. CONVENTUS S. RICHARII AD SUGERIUM.  Rogant ut confirmet electionem Arnulfi prioris Corbeiensis in abbatem S. Richarii de Pontivo.
Author: Sugerius S. Dionysii

Reverendissimo domino et amico suo S. Dionysii abbati SUGERIO, totus conventus Sancti Richarii de Pontivo, salutem et debitam per omnia reverentiam.

Notum fieri volumus paternitati vestrae quod nos omnes, totus videlicet Sancti Richarii coenobii Centulensis conventus, consilio et assensu religiosarum personarum, et quorumdam hominum nostrorum, domnum Arnulfum, Corbeiensis ecclesiae priorem, religiosissimam et honestissimam personam, canonice et secundum Regulam beati Benedicti nobis in pastorem et abbatem elegimus. Quapropter obnixe discretionem vestram precamur, quatenus dignitatem Ecclesiae, quam a domino nostro rege Francorum Ludovico, et ab antecessoribus ejus liberam et integram in electione abbatum nostrorum hactenus obtinuimus, vos, qui nunc ejusdem domini regis vices prudenter et utiliter disponitis, nulla pravorum hominum suggestione labefactare vel perturbare velitis, sed electum nostrum, per quem Ecclesiae nostrae calamitatem Deo opitulante relevari speramus, consilio et auxilio vestro magno, pro Dei et nostro amore, sustentetis et confirmetis. Valete.
EPISTOLA XVI. EPISCOPI AURELIANENSIS AD SUGERIUM.
Author: Sugerius S. Dionysii

SUGERIO Dei gratia Beati Dionysii reverendo abbati, et RAD. comiti Viromandensi, MANASSES, Dei patientia Aurelianensis Ecclesiae humilis minister, salutem et servitium.

Infortunium de interfectione Willelmi de Camera, quod apud nos nuper contigit, et quod interfectores illius ad ecclesiam Dei, quae est refugium peccatorum, timore mortis fugere, et quod ab ea, ubi et cruci et Crucifixi imagini adhaerebant, sunt violenter extracti, et postea carceri in turre mancipati, ad aures sublimitatis vestrae cognovimus pervenisse. Nos siquidem cum civitate Aurelianensi universa pro tanta et tam sacrilega violatione ecclesiae Dei gravissime, ut dignum erat, commoti, eos, quia contra Deum et contra decus Ecclesiae capti fuerant, ut redderentur quaesivimus. Quod cum minime obtinere possemus, consilio religiosorum virorum civitatem a divino officio interdiximus. Placuit autem vobis, quod inde eos abduci, ut audivimus, praecepistis. Nobis siquidem non videtur quod interdictum, quod ex consilio in civitatem posuimus, absque maximo consilio, dum illi capti teneantur, dimittere debeamus. Unum est etiam unde et nos et tota civitas omnino terremur et movemur, quod eodem die quo illi a civitate abducti sunt, occulto Dei judicio apud nos contigit. Imago quaedam quae in capite ecclesiae nostrae post altare quoddam non longe a terra cruci affixa est, multis clericis et laicis praesentibus et videntibus, ita visa est flere, quod lacrymae ab oculis ejus visae sunt stillare et manare, et ab hora nona usque ad noctis medium lacrymarum affluentia non est visa cessare. Quod quidem relatione honestissimorum virorum qui hoc viderunt, sciatis accepisse. Utrum autem peccatis populi aut nostris exigentibus hoc contigerit, ignoramus. Verum multi sunt qui arbitrantur miraculum illud luctum Ecclesiae Dei et dolorem significare, quia captivos et peccatores illos qui ad ipsam confugerant, in sinu suo non potuit conservare. Quacunque tamen occasione contigerit, nos, qui quod nostri officii est non possumus praetermittere, prudentiae vestrae rogando supplicamus ut quod male in Ecclesia Dei actum est, ita discretionis vestrae consilio corrigatur, quatenus digna et debita reverentia illi exhibeatur, et civitas quae matri ploranti condolet et compatitur, ab interdicti vinculo relaxetur.
EPISTOLA XVII. COMITIS VIROMANDENSIS AD SUGERIUM.  Scribit se Remos venisse ad papam pro suo et comitissae Flandrensis negotio; suam deinde absentiam excusat et ejus beneplacitum rescire cupit.
Author: Sugerius S. Dionysii
Date:  [RADULFUS]

SUGERIO Dei gratia abbati Sancti Dionysii, R. Viromandensis comes, salutem.

Noverit prudentia vestra me venisse Remis ad apostolicum, et comitissa Flandrensis me duxit illuc pro negotio suo, ibique et de ejus et de meo tractamus negotio. Et sciatis quod dominus papa et tota curia bonum et hilarem vultum ostendit mihi, sed penitus ignoro quid de me sint facturi. Hoc pro certo scio quod nunquam negotium meum bonum habebit exitum, nisi per vos. Jam licentiam a domino papa acceperam, sed ipse detinet me. Si ergo vobis placeret negotia Parisiis facere vel respectare, multum vellem, et bonum esset. Nescio enim quando venire potero a curia. Quod si vobis placet ut veniam ad vos, omnibus dimissis ego veniam citius. Ergo de omnibus velle vestrum nobis rescribite, quia quod mihi mandaveritis, ego faciam.
EPISTOLA XVIII. COMITISSAE NIVERNENSIS AD SUGERIUM.  Rogat ut cuidam de Antissiodoro restituatur certa pecuniae summa, quam Gaufredus Crassus de Stampis et Radulfus frater ejus reddere recusabant.
Author: Sugerius S. Dionysii

Domino suo et amico SUGERIO Dei gratia Sancti Dionysii abbati, I. Nivernensis comitissa, salutem et obsequium.

Non latet prudentiam vestram me in vestra custodia remansisse. Dominus enim meus in servitio Dei et regis est, ad cujus injuriam si mihi vel hominibus qui ad tuitionem viri mei pertinent, aliquis malefecerit, spectat. Siquidem unus de civitate Antissiodorensi super quibusdam hominibus Stampensibus conqueritur, Gaufredo Crasso et Radulfo fratre ipsius, qui ei debent decem libras et dimidiam Aurelianensis monetae, et nolunt reddere. Quam etiam pecuniam cum dominus rex jussisset reddi, contempserunt. Unde vos rogo sicut dominum meum, ut eam restitui faciatis. Super quo quid facturus sitis, remandate mihi. Hujus autem pecuniae fidejussores sunt Harduinus, Felperius et Jachelinus.
EPISTOLA XIX. DECANI ET CAPITULI CARNOTENSIS AD SUGERIUM.  Rogant ut electionem Gosleni episcopi Carnotensis vice domini regis approbet et regalia reddat.
Author: Sugerius S. Dionysii
Date:  [ROBERTUS]

Charissimo domino et amico suo SUGERIO Dei gratia venerabili abbati S. Dionysii, R. humilis decanus et totum capitulum Carnotensis Ecclesiae plurimam in Domino salutem et dilectionem.

Noverit discretio vestra, charissime domine, quod accepta a vobis regia licentia loco domini regis, die statuta convenimus in capitulum nostrum, et invocata sancti Spiritus gratia, pari voto unanimique consensu elegimus nobis et Ecclesiae nostrae in episcopum domnum Goslenum archidiaconum nostrum, virum utique liberalem, idoneum et litteratum, idipsum approbantibus viris religiosis abbatibus qui praesentes erant, omnique applaudente populo, et Deo gratias referente super electione talis personae, quae utilis esse creditur Ecclesiae, et regno fidelis. Rogamus igitur charissimam nobis dilectionem vestram ut huic nostrae electioni, quae a Domino, sicut credimus, facta est, et quam vobis et viva voce et scripto praesentare curavimus, assensum praebere, et electo nostro regalia reddere vice domini regis dignemini Valete.
EPISTOLA XX. SUGERII AD CAPITULUM CARNOTENSE.  Ad praecedentem responsoria.
Author: Sugerius S. Dionysii

SUGERIUS Dei gratia Beati Dionysii abbas, capitulo Carnotensi, ROBERTO scilicet decano, et aliis, salutem et dilectionem.

Quod unanimiter et communi pace pontificem vobis domnum Goslenum archidiaconum elegistis, valde nobis placet. Enimvero ipsum honestum et liberalem, et audivimus et credimus. Nos autem quantum ex parte domini regis, cujus vices agimus, facere habemus, huic electioni libenter assensum praebemus. De regalibus vero, sicut in curia dominorum regum Francorum mos antiquus fuisse dignoscitur, cum episcopus consecratus, et in palatium ex more canonico fuerit introductus, tunc ei reddentur omnia. Hic est enim redditionis ordo et consuetudo, ut, sicut diximus, in palatio statutus regi et regno fidelitatem faciat, et sic demum regalia recipiat.
EPISTOLA XXI. GUILLELMI DE MAUSIACO AD SUGERIUM.  Hierosolymam profecturus, scribit ut ad Burdellum mittat sapientem praepositum de suis, et hominem cui servandam committat turrim Talemundi, quam Eblo de Maloleone ablaturum se minabatur.
Author: Sugerius S. Dionysii
Date:  [WILLELMUS]

SUGERIO Dei gratia venerabili abbati S. Dionysii, W DE MAUSIACO ejus amicus, et regis Francorum senescalcus, salutem.

Novimus equidem dilectionem vestram et ingenium circa negotia terrae regis semper et affectuose intentum; nostrum vero circa Pictaviae negotia quantum potuit fideliter intentum, vestra satis novit discretio. Quapropter benignitati vestrae mandamus ne aliquid fraudis post me lateat, ut quam citius poteritis ad praesens, et omni occasione remota, praepositum de vestris sapientem et probum Burdello mittatis. Quod nisi feceritis, in rei veritate sciatis Burdellum, et omnem illius regionem, nisi Deus fecerit, irrecuperabiliter amittendam. Nam fideles regionis illius mihi hoc scripserunt, quod inimici et burgenses in ipsa civitate occidebant. Insuper, ut domino et amico meo mando, quod turrim Talemundi, in quantum potui, ad honorem regis fideliter huc usque servavi. Modo vero dominus Eblo de Malleone redditus turris mihi ex toto aufert, et domino episcopo Pictaviensi dixit, quod amplius redditus turris me non sufferret habere. Quapropter mando, et sublimitatem vestram deprecor, ut hominem talem mittatis, cui turrem reddam qui eam fideliter conservet. Nam Hierosolymam sum iturus, nec possum eam servare, nec amplius certe servabo. Vale. Donum vestrum si placet amicitiae vestrae ut peregrinus requiro.

Notes: ( Le Bourdet ) ( Gisleberto )
EPISTOLA XXII. LUDOVICI REGIS AD SUGERIUM.  Scribit de adventu suo Constantinopolim et de perquirenda pecunia quae ipsi mittatur.
Author: Sugerius S. Dionysii

LUDOVICUS Dei gratia rex Francorum et dux Aquitanorum, charissimo suo SUGERIO venerabili abbati S. Dionysii, salutem et plurimam gratiam ac dilectionem.

Sacrosanctae peregrinationis iter laboriosum sub ope divina sequentes, inter labores vix tolerabiles et infinita pericula sani laetique transivimus, et usque Constantinopolim cum omni prosperitate et gaudio die Sabbati ante festum sancti Dionysii Domino ducente pervenimus. Ab hac itaque civitate, ubi per aliquot dies dietavimus, scripsimus vobis, universa de nobis laeta et prospera vobis annuntiantes. Plurimi quidem exercitus nostri jam transierant et transibant, et nos et ipsi parati eramus ad transitum. Sit itaque diligentia vestra sollicita de dirigendis gressibus nostris per orationum suffragia, sit prudens et circumspecta in administratione regni vobis commissa. De perquirenda vero pecunia, quam nobis in usus quotidianos pernecessariam vestra prudentia non ignorat, vos rogamus, et quanta possumus precum instantia petimus; et per debitam nobis dilectionem et fidem vos obsecramus, ut vigili sollicitudine quibuscunque poteritis modis mittendam nobis pecuniam diligenter colligere, collectamque mittere festinanter sine cunctatione studeatis. Sanctis orationibus vestris et Ecclesiae beati Dionysii nos commendamus. Venerabilis frater vester episcopus Atrebatensis felici consummatione migravit ad Dominum. Dilectus filius vester Odo monachus vos salutat, quem pro reverentia beati Dionysii honorifice nobiscum habemus.
EPISTOLA XXIII. CONVENTUS SANCTI RICHARII AD SUGERIUM.  Rogant iterum ut concedat eis in abbatem priorem Corbeiensem, et ne diutius eos absque pastore manere sinat.
Author: Sugerius S. Dionysii

SUGERIO Dei gratia venerabili abbati S. Dionysii, serenissimo domino et Patri, humilis conventus Sancti Richarii salutem, et omni bono quod Deus est participari.

Sperantibus nobis in Domino facite bonitatem, ut habitare possimus in terra, et pasci in deliciis ejus. Quasi enim in medio nationum positi vastantium atque diripientium, proturbamur velut oves absque pastore, imo velut populus absque rege, et quasi pupilli absque patre. Dolentes itaque ac gementes tam diutinam matris nostrae viduitatem, iterum vestrae pietatis genibus prosternimus preces, rogantesque pro amore Dei, et pro salute animae vestrae, necnon quia dispensatio Ecclesiarum Galliae vobis credita est a Domino in ejusmodi negotiis, ut detis operam quatenus electio nostra, et consensus in Domino quem habemus et habuimus indeclinabilem de priore Corbeiae, in honorem Domini et restaurationem Ecclesiae nostrae effectum habeat. Hoc nos, hoc clerus, hoc milites, hoc universus populus serenissimam paternitatem vestram rogat. Condescendat itaque benignissima vestrae dignitatis pietas filiis et famulis suis, et ne diutius hoc modo fatigemur, manum porrigat consolationis.
EPISTOLA XXIV. THEODERICI EPISCOPI AMBIANI AD SUGERIUM.  Scribit non sufficere sibi sumptus ad solvendam pecuniam pro qua denuo scriptus fuerat in ipsius libro.
Author: Sugerius S. Dionysii

Domino et Patri SUGERIO venerabili abbati S. Dionysii, T. Dei miseratione Ambianensis presbyter humilis, ex animo servitium.

Obsecro, mi domine, dele me de libro tuo quem scripsisti. Siquidem scripsistis mihi super expeditione regia, ad quam nullatenus sufficere valeo. Veritatem dico amico meo, non mentior: unde parcat mihi dominus meus. Etenim tam domini papae quam domini regis servitium valde tenuem me fecerunt, et in frixorio quotidiano me posuerunt. Valete et attendite.
EPISTOLA XXV. GAUFREDI ARCHIEPISCOPI BURDEGALENSIS AD SUGERIUM.  Rogat ne quid immutetur in terra Burdegalensi donec terrae statum resciverit.
Author: Sugerius S. Dionysii

Charissimo domino suo SUGERIO venerabili abbati S. Dionysii, frater GAUFREDUS Burdegalensis Ecclesiae dictus episcopus salutem et sincerae dilectionis affectum.

Propositum nostrum erat per vos, domine, in reditu nostro transire. Sed infirmitas fratris nostri Xantonensis episcopi per breviorem viam compulit nos redire. Nunc itaque latorem praesentium cum litteris nostris ad vos destinamus, volentes certificari, si de descensu vestro ad partes nostras cum comite Rodulpho , sicut dixistis, adhuc deliberatum sit a vobis, et certum quid inde habeatis. Quod si nondum stat sententia, nos ad propria Deo volente redeuntes, statum terrae nostrae addiscemus, et cognitum vobis significare curabimus, ut et secundum quod audieritis et cognoveritis expedire, agatis. Interim autem vobis ibi aliquid mutare, sicut nobis videtur, non expedit. Super hoc per latorem praesentium a vobis praestolamur, et quae vobis placuerint. Idem petit ac praestolatur a vobis frater noster Xantonensis, qui pro pace terrae quantum potest elaborat.

Notes: ( Bernardi ) ( Viromandensi )
EPISTOLA XXVI. EPISCOPI HEREFORDENSIS AD SUGERIUM.  Pluribus eum commendat; deinde rogat ut quas missurus est reliquias S. Dionysii, eas certis titulis designet et fideli portitori committat.
Author: Sugerius S. Dionysii

ROBERTUS Dei gratia Herefordensis Ecclesiae minister humilis, votis et obsequiis SUGERIO venerando abbati Beati Dionysii salutem, et si quas habet receptibiles orationum suffragia.

Officia liberalis gratiae vestrae tam dudum mihi exhibita, quam saepius oblata, debitorem me tenent: si non vicem rependere possit, saltem ut gratias referat, quas possit voluntas obnoxia. Et licet propria nos incommoda saepe dilanient, abundantius tamen rapiunt in amorem vestrum, et laetificant animam meam tantarum charismata virtutum, quae de vobis ad commoda multorum latius praedicantur. Quid enim? si sapientia, si providentia quaeritur in Sugerio, tanta reperitur, ut quaecunque negotia vestro nituntur consilio, cautius procedant et succedant felicius. Si ad religionem recurritur, de speculo vitae vestrae relucet, et quod foris luceat, et quod intus expediat. Additur liberalitatis praeconium, quae beneficiis praevenire gaudet, necdum rogata rogaturum. Hoc ego fretus liberalitatis praeconio, tutior accedo cum precibus quam devotis possum et humillimis, quatenus ad honorem Dei et Dei Genitricis Mariae, ad munimen et reverentiam Ecclesiae sanctae, cui licet peccator praesideo, de pretioso et copioso thesauro vestro suscipiam reliquias aliquas, specialiter autem pretiosi martyris Christi Dionysii. Cum igitur mittenda paraveritis tam optata, quam pretiosa donativa, quae tamen mendicanti pietati charitas abundans negare non poterit; novit cautela vestra quam certis titulis designari debeant, quam tuto signaculo communiri, quam fideli portitori committi. Quae autem petitae charitatis vobis futura sit merces, procurabit uberius charitas ipsa, quae Deus est, qui non digitum unum vel articulum dedit nobis ad pretium, sed totum se dedit in redemptionem.
EPISTOLA XXVII EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto SUGERIO abbati Sancti Dionysii salutem et apostolicam benedictionem.

Officii nostri nos hortatur auctoritas, etc. Vide in Eugenio III papa ad an. 1153.
EPISTOLA XXVIII. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilectis filiis suis canonicis Sanctae Genovefae salutem et apostolicam benedictionem.

Quisquis Catholicae fidei veritatem, etc. Vide ibid.
EPISTOLA XXIX. SAMSONIS REMENSIS ARCHIEPISCOPI AD SUGERIUM.  Rogat ut succurrere sibi studeat contra burgenses de S. Remigio, qui milites conduxerant ut ecclesias B. Mariae et S. Remigii infestarent.
Author: Sugerius S. Dionysii

SAMSON, Dei gratia Remorum archiepiscopus, charissimo ac praecordiali amico suo SUGERIO venerabili abbati Beati Dionysii salutem, et quidquid in utraque vita melius, quidquid jucundius.

De vestra dilectione et strenuitate confisi, quam saepenumero experti sumus, benignitatem vestram cum multa precum instantia suppliciter exoramus, quatenus nunc in magna necessitate nostra ad honorem Dei et vestrum, et ad liberationem ecclesiarum beatae Mariae et Beati Remigii, absque longiore mora nobis in manu forti succurrere studeatis. Burgenses etenim de Sancto Remigio, qui praedictis ecclesiis et nobis atroces injurias et detrimenta gravia intulerunt, nunc tandem contra nos superbe insurrexerunt, et milites conduxerunt ut nos infestent, et ea quae ad nos pertinent diripiant. Valete.
EPISTOLA XXX. TREVERENSIS ARCHIEPISCOPI AD SUGERIUM.  Quaerit quid ipsi de Hierosolymitana expeditione intimaverunt nuntii regis Franciae.
Author: Sugerius S. Dionysii

ALBERO Dei gratia Treverorum humilis minister et servus, SUGERIO amico charissimo abbati Sancti Dionysii, orationes et intimae dilectionis affectum.

Benignitatis vestrae benigna recordatio dum menti nostrae se ingerit, cor meum et anima jucundius hilarescit, certumque est nobis talem virum merito venerari, quem longe lateque titulus meritorum docet honorari. Igitur quoniam hoc jure amplecti debeo, ad servitium vestrum accingi cupio; sed quia absentia nimis impedit effectum, bona devotio complet orationibus affectum. Relatum est nobis, Pater et domine, nuntios venisse vobis a domino rege Franciae, qui certitudinem de expeditione debeant intimare. Si ita est, rescribite nobis quae potestis, et si qua vobis placent, quae apud nos sunt, parati sumus ad omne servitium vestrum bono corde, bona voluntate. Valete. Puerum quem vobis commisimus benignitas vestra benigne instruat et foveat.
EPISTOLA XXXI. PETRI ABBATIS CLUNIACENSIS AD SUGERIUM.
Author: Sugerius S. Dionysii

Venerabili et charissimo domino nostro SUGERIO abbati Sancti Dionysii, frater P. humilis Cluniacensis abbas salutem et sinceram in Domino dilectionem.

Et aliis litteris vobis nuper mandavimus, et praesenti scripto, sicut in corde nostro est, iterum replicamus, quod prae caeteris partium vestrarum praelatis personam vestram singulariter diligimus, et sicut specialem Cluniacensis Ecclesiae amicum propensiori charitatis affectu veneramur. Unde non modice gravamur quod reverentiam vestram, quam tam studiose diligimus, nec raro saltem videre permittitur, et desiderata diu colloquii vestri opportunitas importunis multiplicium negotiorum nostrorum occupationibus impeditur. Mittimus itaque dilectioni vestrae charissimum fratrem nostrum et intimum amicum, domnum Hugonem de Creceio, per quem beneplacitum vestrum nobis significare poteritis. Si quid enim scimus aut possumus quod vobis utile cognoscamus et commodum, hoc servitio vestro tam in temporalibus quam in spiritualibus exhibere parati sumus. De caetero verbum quoddam secretum, quod scripto credere noluimus, in ore domini Hugonis posuimus, quod ea ratione mandavimus ut et vos illud secretum habeatis, et sicut expedire videritis caute tractetis.
EPISTOLA XXXII. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Cum Dominus ac Redemptor noster, etc. Vide in Eugenio papa III, ad an. 1153.
EPISTOLA XXXIII. PETITIO CONVENTUS SANCTI RICHARII AD SUGERIUM PRO ELECTIONE ABBATIS.
Author: Sugerius S. Dionysii

Ego STEPHANUS Centulensis prior coenobii, totusque ejusdem loci conventus.

Notum fieri volumus omnibus sanctae Ecclesiae filiis, ad quorum notitiam litterae istae pervenerint, quod nos omnes S. Richarii monachi domnum Petrum Bituricensem S. Dionysii monachum, consilio et assensu religiosarum nostrae provinciae personarum, ac militum, et procerum nostrorum, clericorum etiam ac burgensium, regulariter et canonice nobis in pastorem elegimus.
EPISTOLA XIV. THEODERICI EPISCOPI AMBIANENSIS AD SUGERIUM.  Monet secreto ut vigilet de eligendo viro religioso in abbatem S. Richarii.
Author: Sugerius S. Dionysii

Charissimo domino et Patri SUGERIO venerabili abbati Sancti Dionysii, T. Dei gratia Ambianensis presbyter humilis, ex animo servitium.

In aurem vobis loquor, quia cum multis malis fatiger et assiduis, ante omnia super enormitate monasteriorum meorum spiritus meus atteritur. Nunc autem monasterium Sancti Richarii ordinandum est, et monachi diffugia quaerunt et protelationes. Unde praemunimus vos, quia nisi cogantur in manu valida, personam eligent ad voluntatem suam pravam, utpote homines qui ordinem nunquam didicerunt. Siquidem monasterium hoc viro cordato indiget et religioso, et, ut mihi videtur, aut Bernardus prior de Aquicincto, aut Drogo prior de Lehuno, ibi necessarius est. Valete, et super hoc verbo vigilate.
EPISTOLA XXXV. GAUFRIDI MAJORIS ET TOTIUS S. RICHARII COMMUNIAE AD SUGERIUM.  Rogant ut monachum suum Petrum, electum S. Richarii abbatem, mittere non differat.
Author: Sugerius S. Dionysii

Omni honore dignissimo SUGERIO venerabili abbati Sancti Dionysii domino suo G. major, et vavassores, et tota S. Richarii communia, in Domino salutem et debitum servitium.

Serenitatem vestram exoramus ut desolationi Ecclesiae nostrae, quae tandiu sine rectore languit, subveniatis. Domnum Petrum monachum vestrum, consilio monachorum nostrorum, et religiosarum nostrae provinciae personarum, et militum, et burgensium, canonice electum vestri gratia quam citius potestis, sicut domui nostrae necesse est, mittere ne differatis. Valete.